《出京郑张王三子觞予祠亭作四首 其三》
明代·皇甫汸

昔与君交者，乃自吴趋见。一朝越江浔，千里返燕甸。

谒帝承明庐，伊予蒙嘉荐。已倾金雘心，复接琼枝面。

忧或枉惠劳，乐亦同酣宴。投分踰三载，恩爱两无变。

宁期谢朝寺，重与异乡县。临觞心若焚，把袂泪如霰。

努力崇令德，毋谓名可贱。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。